Dolná Štubňa

Dolná Štubňa je mestská časť Turčianskych Teplíc. Do roku 1971 bola samostatnou obcou.

Polohopis 
Nachádza sa v južnej časti mesta, na ľavom brehu rieky Teplica. Západne od mestskej časti vedie železničná trať Zvolen – Vrútky, východným okrajom cesta I/65 na Kremnicu.

Dejiny 
Prvá písomná zmienka je z roku 1281, keď sa spomína ako „Villa Kosmas" (Kozmova dedina), no v roku 1437 už ako „Stubna". Názov pochádza z mena podľa prvého majiteľa a zakladateľa obce Kozmasa, druhý názov z nemeckého slova „stuben" (chalupa). V 14. storočí sem prišli nemeckí kolonisti. Od 15. storočia patrila rodu Hájskych, od roku 1532 do 1848 Kremnici. Od 15. storočia bola mýtnou osadou, mýto sa tu vyberalo od roku 1437 do roku 1722. Obyvatelia sa zaoberali poľnohospodárstvom, pracovali ako lesní a železniční robotníci.

V roku 1971 bola obec pričlenená k Turčianskym Tepliciam.

Časti obce

Osada Nový Dvor 

Súčasťou Dolnej Štubne je aj osada Nový Dvor. Nachádza sa na ceste z Dolnej Štubne do Skleného, za železničným priecestím. Osada vznikla  na ubytovanie zamestnancov priľahlého JRD.

Kultúra a zaujímavosti

Pamiatky 
 Rímskokatolícky kostol sv. Anny, jednoloďová pôvodne renesančná stavba s polkruhovým ukončením presbytéria a predstavanou vežou z obdobia okolo roku 1596. Kostol prešiel úpravami v druhej polovici 17. storočia a v roku 1945. Má hladké fasády členené opornými pilermi, okná s polkruhovým ukončením majú jednoduché ostenia. Veža je ukončená zvonovitou helmicou. 
 Evanjelický kostol, jednoloďová moderná stavba s atypickým polygonálnym ukončením presbytéria z konca 20. storočia. Vznikol z pôvodnej dedinskej zvonice, murovanej stavby na pôdoryse štvorca členenej kordónovou rímsou a ukončenej ihlancovou helmnicou.

Externé odkazy 
 Oficiálna stránka mesta
 Informácie o Turci- zdroj časti údajov

Referencie 

Turčianske Teplice
Mestské časti na Slovensku